ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΑΤΤΙΚΗΣ Αγία Παρασκευή : 24/3/14

**ΔΗΜΟΣ ΑΓΙΑΣ ΠΑΡΑΣΚΕΥΗΣ** Αριθ. Πρωτ.:

ΔΙΕΥΘΥΝΣΗ ΕΞΥΠΗΡΕΤΗΣΗΣ ΤΟΥ ΠΟΛΙΤΗ

ΚΑΙ ΔΙΟΙΚΗΤΙΚΩΝ ΥΠΗΡΕΣΙΩΝ

ΤΜΗΜΑ ΔΙΟΙΚΗΣΗΣ,ΤΟΠΙΚΗΣ ΑΝΑΠΤΥΞΗΣ

& ΑΝΘΡΩΠΙΝΟΥ ΔΥΝΑΜΙΚΟΥ

Δ/ΝΣΗ:ΜΕΣΟΓΕΙΩΝ 415-417

ΠΛΗΡ: κ. Σ. Λεβάκος

ΤΗΛ:213-2004607

**ΠΡΟΣ:**

**ΠΡΟΕΔΡΟ ΔΗΜΟΤΙΚΟΥ ΣΥΜΒΟΥΛΙΟΥ**

**Ε Ι Σ Η Γ Η Σ Η**

**ΘΕΜΑ**: **«Λήψη Απόφασης για συνέχιση απασχόλησης των ΑΜΕΑ και μετατροπής σχέσεως εργασίας τους, από 3+1 έτη Ιδιωτικού Δικαίου Ορισμένου Χρόνου σε Ιδιωτικού Δικαίου Αορίστου Χρόνου, σύμφωνα με το άρθρο 56 του ν.4186/2013 «Διεύρυνση προστασίας των ΑΜΕΑ».**

Με τις διατάξεις του άρθρου 56 του Ν. 4186/13 (ΦΕΚ 193/2013 τ.Α) (Διεύρυνση προστασίας των ΑΜΕΑ) προστίθεται εδάφιο μετά το τέλος της παρ. 1, του άρθρου 11 του Ν.3227/2004 ως εξής: « Τα Ατομα με Αναπηρίες που έχουν απασχοληθεί μέσα στο τελευταίο έτος πριν τη δημοσιέυση του παρόντος σε επιχειρήσεις ή εκμεταλλεύσεις ή φορείς **της παρ. 8 του άρθρου 2 του ν. 2643/1998 (Α΄ 220)** με οποιαδήποτε σχέση εργασίας ή δυνάμει αποφάσεων ασφαλιστικών μέτρων ή με προσωρινές διαταγές, θεωρείται ως προς όλες τις συνέπειες, ότι τοποθετήθηκαν και συνεχίζουν να παρέχουν την εργασία τους δυνάμει του ν.2643/1998 εφόσον ο εργοδότης δηλώνει ότι επιθυμεί να συνεχίσει να τους απασχολεί».

Συγκεκριμένα **η προαναφερόμενη παρ.8 του άρθρου 2 του ν.2643/1998 αναφέρει:**

«Οι διατάξεις του νόμου αυτού εφαρμόζονται στους ακόλουθους φορείς του δημόσιου τομέα

α) Στις δημόσιες επιχειρήσεις και στους δημόσιους οργανισμούς

β) Στα Νομικά Πρόσωπα Ιδιωτικού Δικαίου, που ανήκουν στο κράτος ή επιχορηγούνται τακτικώς, σύμφωνα με τις κείμενες διατάξεις, από κρατικούς πόρους κατά 50% τουλάχιστον του ετήσιου προϋπολογισμού τους ή στα οποία το κράτος κατέχει το 51% τουλάχιστον του μετοχικού τους κεφαλαίου.

γ) Στα Νομικά Πρόσωπα τα οποία είτε ανήκουν στα Νομικά Πρόσωπα που αναφέρονται στις προηγούμενες περιπτώσεις α και β ή στα Νομικά Πρόσωπα Δημοσίου Δικαίου ή **στους οργανισμούς τοπικής αυτοδιοίκησης** κάθε βαθμίδας ή στην Κ.Ε.Δ.Κ.Ε ή στις τοπικές ενώσεις δήμων και κοινοτήτων είτε επιχορηγούνται από τους φορείς αυτούς, τακτικώς κατά 50% τουλάχιστον του ετήσιου προϋπολογισμού τους, σύμφωνα με τις κείμενες διατάξεις ή τα οικεία καταστατικά είτε έχουν μετοχικό κεφάλαιο, το 51% τουλάχιστον του οποίου κατέχουν οι φορείς».

Σύμφωνα με την αιτιολογική έκθεση του Ν.4186/13 κατά τον τρόπο αυτό διαμορφώνεται μία κατεύθυνση για οιονεί αυτόματη μετατροπή των συμβάσεων ορισμένου χρόνου ή των σχέσεων εργασίας που παρασχέθηκε από τα ΑΜΕΑ στους φορείς ή εκμεταλλεύσεις **της παρ. 8 του άρθρου 2 του Ν. 2643/1998 σε αορίστου χρόνου**, και θεωρείται ως προς όλες τις συνέπειες, ότι τα Άτομα με Αναπηρία τοποθετήθηκαν και συνεχίζουν να απασχολούνται δυνάμει του ν. 2643/1998. Διευρύνεται δηλαδή το εφαρμοστικό πεδίο και επεκτείνεται η προστασία του νόμου αυτού και στη συνέχιση της απασχόλησης των ΑΜΕΑ μετά την λήξη της

σύμβασης ορισμένου χρόνου ή την καθ' οιονδήποτε τρόπο παύση της παρασχεθείσας εργασίας τους με ασφαλιστικά μέτρα ή με προσωρινές διαταγές που χορήγησαν αρμόδια δικαστήρια. Με τη διάταξη αυτή εξομοιώνονται τα άτομα αυτά με τα προσλαμβανόμενα εξαρχής βάσει των διατάξεων του άνω νόμου. **Κατ' ακολουθίαν, δεν ισχύει για τις συμβάσεις αυτές και η σχετική νομολογία που διαμορφώθηκε τα τελευταία χρόνια που αφορά τις περιπτώσεις που απαγορεύεται ρητά η δυνατότητα συνέχισης των συμβάσεων**, δηλαδή βάσει των άρθρων 103 παρ. 7 και 8 του Συντάγματος και 21 του ν. 2190/1994 (ΟλΑΠ 19/2007, 20/2007, 7/2011), αφού το νομοθετικό καθεστώς που εδράζεται στην αρχή της ανάγκης ειδικής προστασίας των ΑΜΕΑ, δηλαδή το άρθρο 21 του Σ., και ο ν. 2643/1998 είναι ειδικό έναντι των ως άνω διατάξεων, κατά τα προαναφερθέντα.

Η ανωτέρω νομοθετική ρύθμιση του Ν.4186/13, έρχεται σε συνέχεια της πράξης **Ελ. Συν. Κλιμ. Τμ. Πράξη 207/2013** με την οποία κρίθηκε ότι σε θέσεις προγραμμάτων Ν.Θ.Ε. του ΟΑΕΔ **είναι δυνατή** η πρόσληψη ατόμων με αναπηρία τουλάχιστον 50% **καθ’ υπέρβαση του ποσοστού του 3% που προβλέπεται από το άρθρο 2 παρ.1 του ν.2643/1998, για την πρόσληψή τους δε αρκεί να διαθέτουν απόφαση Πρωτοβάθμιας Υγειονομικής Επιτροπής,** με την οποία πιστοποιείται το ποσοστό αναπηρίας τους και δεν έχει λήξη η ισχύς της.

Σύμφωνα με την **παρ 1 του άρθρου 11 του Ν. 3227/04**, «τα Άτομα με Αναπηρίες που απασχολούνται κατά τη δημοσίευση του παρόντος και εφεξής σε επιχειρήσεις ή εκμεταλλεύσεις ή φορείς της **παρ. 8 του** **άρθρου 2 του Ν. 2643/1998** (Δηλαδή και τις επιχειρήσεις ΟΤΑ), κατ' εφαρμογή του προγράμματος επιχορήγησης από τον Ο.Α.Ε.Δ. Νέων

Θέσεων Εργασίας Ατόμων με Αναπηρίες, τα οποία ο εργοδότης τους επιθυμεί να συνεχίσει να απασχολεί και μετά την ολοκλήρωση του προγράμματος, θεωρείται, ως προς όλες τις συνέπειες, ότι τοποθετήθηκαν δυνάμει του **Ν. 2643/1998** (ΦΕΚ 220 Α΄).»

Στην **αιτιολογική έκθεση του νόμου** ο νομοθέτης αναφέρει ότι με τη ψήφιση της διάταξης αυτής προσλήψεις Ατόμων με Αναπηρίες μέσω του Προγράμματος θέσεων εργασίας για Ατομα με Αναπηρίες, θα μπορούν να θεωρούνται προσλήψεις του ν. 2643/1998 για όλες τις συνέπειες, εφόσον τα Ατομα με Αναπηρίες διατηρήθηκαν στην επιχείρηση μετά τη

λήξη του προγράμματος. Η διάταξη αυτή αφορά όσους υπηρετούν σήμερα με βάση το επιχορηγούμενο πρόγραμμα και όσους προσλαμβάνονται στο εξής. Με τον τρόπο αυτό δίδεται μια ουσιαστική κατεύθυνση για διατήρηση των θέσεων εργασίας που δημιουργούνται από τα επιδοτούμενα προγράμματα και διευκολύνονται οι εργοδότες ώστε

να κρατούν στην επιχείρησή τους άτομα που δικαιούνται προστασίας και γνωρίζουν ότι μπορούν να είναι παραγωγικά στην επιχείρησή τους.

Συνεπώς κατ΄ εφαρμογή των παραπάνω διατάξεων εφόσον το επιθυμεί ο οικείος ΟΤΑ μπορεί να συνεχίσει να απασχολεί τους εργαζόμενους που προσλήφθηκαν μέσω προγράμματος του ΟΑΕΔ για ΑΜΕΑ και μετά το τέλος του προγράμματος.

Τα ανωτέρω είναι σύμφωνα και με τις διατάξεις του **Συντάγματος, στο άρθρο 21** του οποίου ορίζονται τα εξής:

« 1. Η οικογένεια ως θεμέλιο της συντήρησης και προαγωγής του Έθνους, καθώς και ο γάμος, η μητρότητα και η παιδική ηλικία τελούν υπό την προστασία του Κράτους.

2. Πολύτεκνες οικογένειες, ανάπηροι πολέμου και ειρηνικής περιόδου, θύματα πολέμου, χήρες και ορφανά εκείνων που έπεσαν στον πόλεμο, καθώς και όσοι πάσχουν από ανίατη σωματική ή πνευματική νόσο έχουν δικαίωμα ειδικής φροντίδας από το Κράτος.

3. Το Κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων.

4. Η απόκτηση κατοικίας από αυτούς που τη στερούνται ή που στεγάζονται ανεπαρκώς αποτελεί αντικείμενο ειδικής φροντίδας του Κράτους.

5. Ο σχεδιασμός και η εφαρμογή δημογραφικής πολιτικής, καθώς και η λήψη όλων των αναγκαίων μέτρων αποτελεί υποχρέωση του Κράτους.

6. Τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας».

Στο Δήμο μας υπηρετούν κατόπιν Ασφαλιστικών Μέτρων δυο (2) εργαζόμενοι ΑΜΕΑ, με πρόγραμμα ΝΘΕ (3+1) χρόνια, οι:

* **Παναγιωτοπούλου Αικατερίνη**, ειδικότητας ΤΕ Υπαλλήλου Γραφείου
* **Λιακόπουλος Πολυζώης**, ειδικότητας ΥΕ Ανειδίκευτου Υπαλλήλου

Οι ανωτέρω έχουν αιτηθεί τη μετατροπή των συμβάσεων τους από Ιδιωτικού Δικαίου Ορισμένου Χρόνου σε Ιδιωτικού Δικαίου Αορίστου Χρόνου.

Κατόπιν των ανωτέρω, παρακαλούμε να αποφασίσετε:

1. **Για τη συνέχιση απασχόλησης των ΑΜΕΑ** και **μετατροπής** **σχέσεως** εργασίας τους, από 3+1 έτη **Ιδιωτικού Δικαίου Ορισμένου Χρόνου** σε **Ιδιωτικού Δικαίου Αορίστου Χρόνου**, σύμφωνα με το **άρθρο 56** του **ν.4186/2013** **«Διεύρυνση προστασίας των ΑΜΕΑ».**
2. **Για τη σύσταση δυο (2) προσωποπαγών θέσεων ΙΔΑΧ στις ακόλουθες ειδικότητες:**

**μια (1) ΤΕ Υπαλλήλου Γραφείου, μια (1) ΥΕ Ανειδίκευτου Υπαλλήλου.**

|  |  |  |
| --- | --- | --- |
| **Ο ΠΡΟΪΣΤΑΜΕΝΟΣ**  **( ΩΣ ΕΙΣΗΓΗΤΗΣ)** | **Η ΑΝΤΙΔΗΜΑΡΧΟΣ**  **ΔΙΟΙΚΗΣΗΣ** | **Η ΓΕΝΙΚΗ ΓΡΑΜΜΑΤΕΑΣ** |
|  |  |  |

**Ο ΔΗΜΑΡΧΟΣ**

**ΖΟΡΜΠΑΣ ΒΑΣΙΛΕΙΟΣ**